钦定古今图书集成/历象汇编/庶征典/第115卷 > 《观象玩占》 > 周
## 钦定古今图书集成/历象汇编/庶征典/第115卷 > 《观象玩占》 > 周

### 幽王二年三川震

按：《史记周本纪》：“幽王二年，西州三川皆震。”

〈注〉徐广曰：“泾、渭、洛也。”骃案：韦昭曰“西州、镐京地震动，故三川亦动。”

按：《汉书五行志》，《史记》，周幽王二年，“周三川皆震。刘向
以为金木水火沴土者。伯阳甫曰：‘周将亡矣。天地之
气，不过其序，若过其序，民乱之也。阳伏而不能出，阴
迫而不能升，于是有地震。今三川实震，是阳失其所
而填阴也。阳失而在阴，原必塞；原塞，国必亡。夫水土
演而民用也，土无所演而民乏财用，不亡何待？昔伊、
雒竭而夏亡，河竭而商亡。今周德如二代之季，其原
又塞，塞必竭，川竭山必崩。夫国必依山川，山崩川竭，
亡之征也。若国亡，不过十年，数之纪也’。”是岁，三川竭，
岐山崩。刘向以为阳失在阴者，谓火气来煎枯水，故
川竭也。山川连体，下竭上崩，事埶然也。时幽王暴虐，
妄诛伐，不听谏，迷于褒姒，废其正后。废后之父申侯
与犬戎共攻杀幽王。一曰，其在天文，水为辰星，辰星
为蛮夷。月蚀辰星，国以女亡。幽王之败，女乱其内，夷
攻其外。京房《易传》曰：“君臣相背，厥异名，水绝。”

### 顷王元年鲁地震

按《春秋》鲁文公九年秋九月癸酉，地震。按《公羊传》，
“地震何？动地也。何以书？记异也。”按《穀梁传》，“震，动也，
地不震者也。震，故谨而日之也。”

按：《汉书五行志》，文公九年九月癸酉，地震。刘向以为，
先是时，齐桓、晋文、鲁釐二伯，贤君新没，楚穆王杀父，
诸侯皆不肖，权倾于下，天戒若曰，臣下强盛者将动
为害。后宋、鲁、晋、莒、郑、陈、齐皆杀君，诸震略皆从董仲
舒说也。京房《易传》曰：“臣事虽正，专必震，其震于水则
波，于木则摇，于屋则瓦落。”《大经》“在辟而《易》臣，兹谓阴”
动，厥震摇政宫。《大经》“摇政，兹谓不阴，厥震摇山，山出
涌水。嗣子无德专禄，兹谓不顺，厥震动丘陵涌水出。”

### 灵王十五年鲁地震

按《春秋》，“鲁襄公十六年夏五月甲子，地震。”

〈大全〉茅堂胡氏曰：“汉安帝时，京师地震，其日戊辰。杨震以为三者皆土，位在中宫，此近臣恃权逾法之象也。是秋齐侯伐北鄙，围成；明年又围桃，高厚又围防。鲁之北鄙，连岁受兵，震恐甚矣。地动之变，殆为是发。”

按《汉书五行志》，襄公十六年“五月甲子，地震。”刘向以
为，先是鸡泽之会，诸侯盟，大夫又盟。是岁三月，诸侯
为湨梁之会，而大夫独相与盟。五月地震矣。其后崔
氏专齐，栾盈乱晋，良霄倾郑，阍杀吴子，燕逐其君，楚
灭陈蔡。

### 景王二十二年鲁地震

按《春秋》，“鲁昭公十九年五月己卯，地震。”

〈大全〉汪氏曰：《经》书“地震”者五，昭公之世再见此年及

二十三年是也。夫地道安静，以震动为反常之异；臣道恭慎，以悖逆为犯上之恶。是时，季孙强僭已甚，天之示变，欲人君之有所警而以德销之也。昭公漫不知省，遄及于难，悲夫！

按：《汉书五行志》，昭公十九年“五月己卯，地震。”刘向以
为是时季氏将有逐君之变。其后宋二臣曹会皆以
地叛，蔡、莒逐其君。吴败中国，杀二君。

### 敬王元年地震

按《春秋》，“鲁昭公二十三年秋八月乙未，地震。”

按《左传》：八月丁酉，南宫极震。苌弘谓刘文公曰：“君其
勉之！先君之力可济也。周之亡也，其三川震，今西王
之大臣亦震，天弃之矣，东王必大克。”

〈大全〉杜氏曰：《经》书“地震”，鲁地也。南宫极为屋所压而死，周地亦震也。

按：《汉书五行志》，昭公二十三年“八月乙未，地震。”刘向
以为是时周景王崩，刘单立王子猛，尹氏立子朝。其
后季氏逐昭公黑肱，叛邾吴，杀其君僚。宋五大夫、晋
二大夫皆以地叛。

二十八年，鲁地震。

按《春秋》，“鲁哀公三年夏四月甲午，地震。”

按：《汉书五行志》，哀公三年“四月甲午，地震。”刘向以为
是时诸侯皆信邪臣，莫能用，仲尼盗杀蔡侯，齐陈乞
弑君。